Fékk 9,5 milljónir í bætur fyrir gæsluvarðhald að ósekju og embættismissi
Hæstiréttur hefur dæmt íslenska ríkið til að greiða fyrrum tollfulltrúa 9,5 milljónir króna í bætur fyrir að sæta gæsluvarðhaldi að ósekju. Tollvörðurinn var grunaður um að hafa tvisvar átt þátt í ólöglegum innflutningi á áfengi og var handtekinn og úrskurðaður í gæsluvarðhald sem síðan var tvívegis framlengt. Manninum var fyrst veitt lausn úr starfi um stundarsakir og síðan vikið úr starfi að fullu í byrjun nóvember. Hann var hins vegar sýknaður af öllum kröfum ákæruvaldsins í Héraðsdómi Reykjavíkur og þeim dómi var ekki áfrýjað.
Maðurinn höfðaði mál til heimtu skaðabóta vegna handtöku og gæsluvarðhalds að ósekju, missis embættis og dráttar á málsmeðferð. Hæstiréttur taldi með vísan til málsatvika og málsgagna að fullt tilefni hefði verið til handtöku mannsins og gæsluvarðhaldsúrskurðanna 16. og 23. janúar 1997. Málið hefði hins vegar verið að fullu upplýst 30. janúar þegar enn var beðið um framlengingu gæsluvarðhaldsins en ekki yrði séð að þörf hefði verið á beiðni lögreglunnar þar um.
Hæstréttur tók fram, að í lausnarbréfi fjármálaráðherra hefði verið fullyrt að ekkert benti til þess að ávirðingar sem á hann væru bornar væru ekki réttar, en á þeim tíma var rannsókn lögreglu ekki lokið. Ávirðingar þær sem maðurinn var grunaður um, voru taldar réttlæta frávikningu hans um stundarsakir án áminningar samkvæmt lögum um réttindi og skyldur starfsmanna ríkisins. Hins vegar sönnuðust þær ekki og því hefði ríkið ekki sýnt fram á að lagaskilyrði hefðu verið til þess að víkja manninum að fullu úr embætti.
Þá var talið að dráttur á meðferð málsins frá því að rannsókn lögreglu lauk endanlega í júní 1998 hefði verið óhóflegur og ekki skýrður og andstæður stjórnarskránni og mannréttindasáttmála Evrópu. Var ríkinu því gert að greiða manninum bætur 1 vegna ólögmæts gæsluvarðhalds frá 30. janúar 1997 til 12. febrúar sama ár, fjárhags- og miskabætur vegna embættismissis og miskabætur vegna óhóflegs dráttar á rannsókn opinbers máls, sem meðal annars beindist að honum.
Hæstiréttur hefur dæmt íslenska ríkið til að greiða fyrrum tollfulltrúa 9,5 milljónir króna í bætur fyrir að sæta gæsluvarðhaldi að ósekju.
Tollvörðurinn var grunaður um að hafa tvisvar átt þátt í ólöglegum innflutningi á áfengi og var handtekinn og úrskurðaður í gæsluvarðhald sem síðan var tvívegis framlengt.
Hann var hins vegar sýknaður af öllum kröfum ákæruvaldsins í Héraðsdómi Reykjavíkur og þeim dómi var ekki áfrýjað.
Maðurinn höfðaði mál til heimtu skaðabóta vegna handtöku og gæsluvarðhalds að ósekju, missis embættis og dráttar á málsmeðferð.